Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Vācijas nacionālā aviokompānija "Lufthansa" un tās lidostu personāla arodbiedrība ceturtdienas vakarā panākušas vienošanos par darba samaksas palielināšanu, tādējādi novēršot jaunus streikus.

Apmēram 20 000 darbinieki saņems algas pielikumu 325 eiro mēnesī, bet pēc tam trīs posmos darba samaksa tiks palielināta vēl par 2,5%, paziņoja arodbiedrība "Ver.di" un "Lufthansa".

Jau vēstīts, ka 27. jūlijā lidostu personāla streika dēļ "Lufthansa" bija spiesta atcelt vairāk nekā 1000 reisu. Streiks lidsabiedrībai nodarīja apmēram 35 miljonu eiro zaudējumus.

Arodbiedrība draudēja rīkot jaunus streikus, ja neizdotos panākt vienošanos par algu palielināšanu.

Ekonomikas ministrija (EM) patlaban strādā pie pretinflācijas pasākumiem, tostarp vērtējot iespēju samazināt pievienotās vērtības nodokļa likmi (PVN) pārtikai un akcīzes nodokli degvielai, par to preses konferencē informēja ekonomikas ministre Ilze Indriksone (Nacionālā apvienība).

Viens no vērtētajiem pretinflācijas plāna pasākumiem ir samazināt PVN likmi no 21% līdz 5% svaigām zivīm un svaigai gaļai, kā arī maizei un piena produktiem. Tāpat tiek vērtēta samazinātās – 5% – PVN likmes piemērošana sabiedriskās ēdināšanas uzņēmumiem. Vēl tiek vērtēta akcīzes nodokļa pārskatīšana degvielai, elektroenerģijas obligātā iepirkuma komponentes (OIK) nepiemērošana, kā arī elektroenerģijas sadales tarifa kompensācija.

Ministre pagaidām atturējās plašāk skaidrot ieceres, norādot, ka darbs pie tām vēl turpinās. Taču topošā plāna pasākumi vērsti ne tikai uz inflācijas pieauguma bremzēšanu, bet arī uzņēmējdarbības konkurētspējas un ilgtspējas saglabāšanu.

.

4. augustā Daugavpils teātra kolektīvs tikās kopsapulcē, lai pēc teātra valdes priekšsēdētāja Oļega Šapošņikova uzrunas un tradicionālās kopbildes uzsāktu darbu pie 2022./2023. gada sezonas jauniestudējumiem.

Arī šogad Daugavpils teātris uzsāk sezonu ar dalību starptautiskos festivālos. 3. augustā izrāde „Cilvēks no Podoļskas” bija skatāma Visaginas Telpu festivālā 2022 (Visagino erdvių festivalis 2022), savukārt 9. septembrī uz festivālu „Trans/misijos Balticum” Traķos dosies iepriekšējās sezonas jauniestudējums „Vispirms bija…”.

Šīs sezonas pirmizrāžu plejādi atklās režisora Georgija Surkova asinis stindzinošs iestudējums „Latviešu šausmu stāsti”, kura pamatā ir seši latviešu autoru stāsti: Aleksandra Grīna „Klusie ciemiņi” un „Vecāru Indriķa dzīves stāsts”, Mirdzas Bendrupes „Helēna”, Viestura Reimera „Spogulis”, Vladimira Kaijaka „Vīzija” un Ralfa Kokina „Engures kapsētas zilā zārka stāsts”. Izrāde būs latviešu valodā, pirmizrāde notiks 1. oktobrī.

Tāpat oktobrī gaidāma pirmizrāde Gunāra Priedes lugas „Zilā” iestudējumam krievu valodā Ivara Lūša režijā. Novembrī teātra jaunākos skatītājus iepriecinās izrāde latgaliski „Sprīdītis”, izrādes režisors – Māris Korsiets.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.